Βρυξέλλες, 29.10.2009

COM(2009)594 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

"ELECTRA"Για μια ανταγωνιστική και βιώσιμη βιομηχανία ηλεκτρολογικού υλικού στην Ευρωπαϊκή Ένωση

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

"ELECTRA" Για μια ανταγωνιστική και βιώσιμη βιομηχανία ηλεκτρολογικού υλικού στην Ευρωπαϊκή Ένωση

ΕΙΣΑΓΩΓΗ

Το Συμβούλιο Ανταγωνιστικότητας του Μαΐου του 2009[1] προσδιόρισε τη βιομηχανία ηλεκτρολογικού υλικού (ΒΗΥ) ως ένα[2] από τα κύρια μέσα για μια ανταγωνιστική και ισχυρή βιομηχανική βάση στην Ευρωπαϊκή Ένωση (ΕΕ).

Η βιομηχανία ηλεκτρολογικού υλικού είναι μία από τις μεγαλύτερες βιομηχανίες παγκοσμίως. Τα προϊόντα της κυμαίνονται από απλά καταναλωτικά αγαθά έως ιδιαίτερα πολύπλοκους βιομηχανικούς στροβίλους, δίκτυα ηλεκτρικής ενέργειας και σταθμούς παραγωγής ηλεκτρικής ενέργειας. Στο πλαίσιο της ΕΕ, η εν λόγω βιομηχανία αριθμεί περίπου 200.000 επιχειρήσεις, κυρίως ΜΜΕ, που απασχολούν περίπου 2,8 εκατομμύρια εργαζομένους. Το 2008, η αξία της συνολικής παραγωγής ανερχόταν σε 411 δισεκατομμύρια ευρώ και η ΒΗΥ αντιστοιχούσε στο 10 % των εξαγωγών της ΕΕ, αριθμός που αντιπροσώπευε μικρό εμπορικό πλεόνασμα[3].

Η ΕΕ καταλαμβάνει τη δεύτερη θέση στην παγκόσμια παραγωγή της ΒΗΥ με 21 %, πίσω από την Κίνα (30 %) και μπροστά από τις ΗΠΑ και την Ιαπωνία (αμφότερες 19 %). Όσον αφορά την προστιθέμενη αξία, είναι δεύτερη πίσω από τις ΗΠΑ και μπροστά από την Ιαπωνία και την Κίνα. Τα ευρωπαϊκά προϊόντα ΒΗΥ χαίρουν υψηλής εκτίμησης για την ποιότητα και την αξιοπιστία τους. Όμως, οι ανταγωνιστές καλύπτουν τη διαφορά, ενώ η ΕΕ δεν έχει ακόμη κατορθώσει να κλείσει την ψαλίδα της ανταγωνιστικότητας με τις ΗΠΑ. Απαιτείται ειδικά προσαρμοσμένο όραμα για την ΒΗΥ, αν θέλουμε να διατηρήσει και να βελτιώσει την ανταγωνιστικότητά της παγκοσμίως.

Το μέλλον της ευρωπαϊκής ΒΗΥ ως παραγωγού τεχνολογίας για ευρύ φάσμα εφαρμογών εξαρτάται από την αξιοποίηση του δυναμικού υψηλής οικονομικής ανάπτυξης ιδιαίτερων αγορών μεταξύ άλλων στην υποδομή παροχής ενέργειας, σε ενεργειακά αποδοτικότερα κτίρια, σε δίκτυα μεταφορών, στη βιομηχανική παραγωγή και στην ανάπτυξη έξυπνων τεχνολογιών ώστε να ανταποκρίνονται στις υπάρχουσες και μελλοντικές ανάγκες της κοινωνίας.

Η παρούσα ανακοίνωση σκιαγραφεί το δυναμικό βραχυπρόθεσμης και μακροπρόθεσμης οικονομικής ανάπτυξης των εν λόγω αγορών και απαριθμεί τις ενέργειες και τα μέσα που απαιτούνται για να παραμείνει η ΒΗΥ ανταγωνιστική, απελευθερώνοντας ταυτόχρονα το δυναμικό της βιομηχανίας ώστε να συμβάλει στους στόχους για το 2020 της ΕΕ για την κλιματική αλλαγή. Βασίζεται στις συστάσεις της έκθεσης Electra του 2008[4] και τις συνδέει με τις συνεχιζόμενες και προγραμματιζόμενες πολιτικές της ΕΕ. Η ανακοίνωση λαμβάνει επίσης υπόψη το ευρωπαϊκό σχέδιο για την ανάκαμψη της οικονομίας[5] που συνδέεται με τη βραχυπρόθεσμη επιβίωση των επιχειρήσεων και τη διατήρηση θέσεων εργασίας στην Ευρώπη.

Η ΜΕΤΑΤΡΟΠΗ ΤΩΝ ΠΡΟΚΛΗΣΕΩΝ ΣΕ ΕΥΚΑΙΡΙΕΣ

Έρευνα, ανάπτυξη και καινοτομία

Η ΒΗΥ δεν διαθέτει πρόσβαση στην ΕΤΑ/καινοτομία και στη χρηματοδότησή της. Ένας σημαντικός λόγος για την κατάσταση αυτή είναι η κυριαρχία των ΜΜΕ στον εν λόγω κλάδο. Οι χρηματοπιστωτικές αγορές και τα ιδρύματα τείνουν να είναι προσεκτικά όσον αφορά την επένδυση σε σχέδια ΕΤΑ, ιδίως όταν η χρηματοδότηση αφορά ΜΜΕ. Υπάρχουν ορισμένα συστήματα ΕΕ για την υποστήριξη ΕΤΑ/καινοτομίας, αν και πρέπει να συγχρονιστούν[6] και να συντονιστούν καλύτερα τόσο από τη σκοπιά της προσφοράς όσο και της ζήτησης.

Οι εταίροι στο δίκτυο Enterprise Europe Network[7] και οι συνεργατικοί σχηματισμοί[8] πρέπει να βελτιώσουν και να καταστήσουν επαγγελματικές τις υπηρεσίες υποστήριξής τους καθώς και να ενσωματώσουν καλύτερα τις καινοτόμους ΜΜΕ. Οι συνεργατικοί σχηματισμοί γενικά ικανοποιούν τις ανάγκες της ΒΗΥ, επειδή παρέχουν ή διοχετεύουν ειδικές κατά κλάδο εξειδικευμένες επιχειρηματικές υπηρεσίες στήριξης.[9] Το γεγονός αυτό περιλαμβάνει τη διευκόλυνση της συνεργασίας των ΜΜΕ και των ερευνητικών ινστιτούτων, την προαγωγή των δικαιωμάτων διανοητικής ιδιοκτησίας (ΔΔΙ)[10] και τη μεταφορά τεχνολογίας. Οι υπηρεσίες πρέπει να αντικατοπτρίζουν τη σύσταση της Επιτροπής για τη διαχείριση της διανοητικής ιδιοκτησίας στις δραστηριότητες μεταφοράς γνώσεων και για Κώδικα Πρακτικής για τα πανεπιστήμια και τους λοιπούς δημόσιους ερευνητικούς οργανισμούς[11]. Οι ίδιες οι επιχειρήσεις της ΒΗΥ πρέπει να καταστούν περισσότερο προδραστικές κατά την υποστήριξη συνεργατικών πρωτοβουλιών και την ένταξη σε συνεργατικούς σχηματισμούς.

Η έρευνα και η καινοτομία μπορούν επίσης να ενθαρρυνθούν με φορολογικά μέσα, παραδείγματος χάριν μέσω φορολογικών κινήτρων ή «κουπονιών καινοτομίας» καθώς και με τη βελτίωση των συνθηκών για τις επενδύσεις επιχειρηματικών κεφαλαίων, παραδείγματος χάριν για επιχειρηματικά κεφάλαια «επιχειρησιακών αγγέλων» ή διασυνοριακά επιχειρηματικά κεφάλαια.

Οι ανησυχίες σχετικά με την ικανότητα καινοτομίας διαδραμάτισαν βασικό ρόλο στην επιλογή της ΒΗΥ στο πλαίσιο της παρακολούθησης των αγορών προϊόντων και των κλάδων. Μια συνεχιζόμενη έρευνα στοχεύει στον εντοπισμό ανεπαρκειών με υποδειγματικές περιπτωσιολογικές μελέτες καθώς επίσης και στην ανάλυσή τους από ευρύτερη σκοπιά. Η έρευνα θα αξιολογήσει τον τρόπο με τον οποίο μπορεί να βελτιωθεί η καινοτομία ώστε να υπερπηδήσει τις υφιστάμενες ανεπάρκειες[12].

Οι ευρωπαϊκές τεχνολογικές πλατφόρμες (ETP) χρησιμεύουν ως πολύτιμος δείκτης τεχνολογικών τάσεων, ενισχύοντας τις ερευνητικές δραστηριότητες με υψηλό βαθμό βιομηχανικής συνάφειας και καθορίζοντας χάρτες πορείας της τεχνολογίας. Ξεχωριστές ευρωπαϊκές τεχνολογικές πλατφόρμες αντιμετωπίζουν τις ανάγκες και τις προκλήσεις των αντίστοιχων τομέων τεχνολογίας τους και αναμένεται να αποδειχθούν επιτυχείς στους τομείς αυτούς σε προανταγωνιστικό στάδιο (αρχικής ανάπτυξης). Ορισμένες από αυτές είναι ιδιαίτερα σημαντικές για τη ΒΗΥ.[13]

Το ευρωπαϊκό στρατηγικό σχέδιο ενεργειακών τεχνολογιών (SET)[14] στοχεύει στην επιτάχυνση της έρευνας, της παρουσίασης και της διάδοσης των τεχνολογιών χαμηλών εκπομπών διοξειδίου του άνθρακα μέσω συνεργασίας της βιομηχανίας, των ερευνητικών φορέων και των κυβερνήσεων. Το σχέδιο SET παρέχει το πλαίσιο για τη δέσμευση και την αποθήκευση διοξειδίου του άνθρακα καθώς και άλλες βασικές τεχνολογικές προκλήσεις της ΕΕ με σκοπό την τήρηση των στόχων της ΕΕ για το 2020 σχετικά με την κλιματική αλλαγή. Πολλές από τις προτάσεις αφορούν άμεσα τον εξοπλισμό και τις τεχνολογίες της ΒΗΥ.

Το ευρωπαϊκό σχέδιο για την ανάκαμψη της οικονομίας περιλαμβάνει «έξυπνες επενδύσεις» στην έρευνα για την υποστήριξη της καινοτομίας στους τομείς της μεταποίησης, των τεχνικών και οικοδομικών έργων και της αυτοκινητοβιομηχανίας, οι οποίοι πλήττονται ιδιαίτερα από την κρίση και αντιμετωπίζουν σημαντικές προκλήσεις κατά τη μετάβαση προς την πράσινη οικονομία. Συγκροτούνται τρεις συμπράξεις δημόσιου και ιδιωτικού τομέα συνολικής αξίας άνω των 3,2 δισεκατομμυρίων ευρώ για να προωθήσουν το δημόσιο συμφέρον με τη δέσμευση της βιομηχανίας και με την καθοδήγησή της για τον καθορισμό στρατηγικών ερευνητικών δραστηριοτήτων στους εν λόγω τρεις τομείς. Η ΒΗΥ πρέπει να επωφεληθεί, καθώς παράγει πολλές από τις εν λόγω τεχνολογίες.

Η ανάγκη παροχής και διατήρησης δεξιοτήτων

Ένα σοβαρό πρόβλημα που εμποδίζει την ανάπτυξη της ΒΗΥ, ιδίως τις επιδόσεις της στον τομέα της ΕΤΑ/καινοτομίας, είναι η έλλειψη μηχανικών και άλλου ιδιαίτερα εξειδικευμένου προσωπικού που αναπτύσσει και παράγει προηγμένες τεχνολογίες. Το πρόβλημα αυτό πρέπει να αντιμετωπιστεί για να διατηρηθεί η ηγετική θέση της ΕΕ στον τομέα της τεχνολογίας.

Βραχυπρόθεσμα, τα κράτη μέλη πρέπει να δημιουργήσουν ή να εντατικοποιήσουν συστήματα κατάρτισης ή υποτροφίες για να εξασφαλιστεί ότι οι δεξιότητες των εργαζομένων δεν χάνονται στην οικονομική κρίση, αλλά αναβαθμίζονται ενόψει της οικονομικής ανάκαμψης. Η μελλοντική ανταγωνιστικότητα του τομέα έργων μηχανικού και η ικανότητά της να παράσχει τεχνολογίες σχετικές με τους στόχους της ΕΕ σχετικά με την κλιματική αλλαγή θα εξαρτηθεί σε μεγάλο βαθμό από τον τρόπο με τον οποίο η κρίση πλήττει το υφιστάμενο εργατικό δυναμικό της.

Μακροπρόθεσμα, η πρόκληση για τη βιομηχανία, τους κοινωνικούς εταίρους, τις εθνικές αρχές και τα συστήματα εκπαίδευσης και κατάρτισης[15], κατά προτίμηση σε συνεργασία, είναι να εξασφαλιστεί η προσφορά ιδιαίτερα εξειδικευμένων και εκπαιδευμένων εργαζομένων με το σωστό συνδυασμό θεωρητικών και πρακτικών δεξιοτήτων[16].

Για το σκοπό αυτό, η ΕΕ προωθεί διάφορες πολιτικές συμπεριλαμβανομένων της πρωτοβουλίας «Νέες δεξιότητες για νέες θέσεις εργασίας»[17], του συνδυασμού ευελιξίας και ασφάλειας[18], της διά βίου μάθησης[19] και των ηλεκτρονικών δεξιοτήτων[20]. Επί του παρόντος, η ΕΕ διερευνά τη σκοπιμότητα σύστασης πανευρωπαϊκών και διατομεακών συμβουλίων δεξιοτήτων και απασχόλησης για να παράσχει μια πλατφόρμα κοινοποίησης και ανταλλαγής πληροφοριών σχετικά με την ορθή πρακτική μεταξύ των ενδιαφερόμενων μερών του κλάδου, των εθνικών αρχών καθώς και όσων είναι αρμόδιοι για την εκπαίδευση και την επαγγελματική κατάρτιση. Η πρόκληση της εξασφάλισης ιδιαίτερα εκπαιδευμένου εργατικού δυναμικού αναγνωρίζεται επίσης από τους ευρωπαίους κοινωνικούς εταίρους. Η Επιτροπή θα προωθήσει τον κλαδικό κοινωνικό διάλογο της ΕΕ ως μέσο ορθής διακυβέρνησης και στη ΒΗΥ ώστε να συμβάλλει στην ενίσχυση της ανάπτυξης δεξιοτήτων και στη βελτίωση της αντιστοίχισης δεξιοτήτων. Άλλοι κλάδοι με παρόμοιες προκλήσεις, όπως π.χ. οι ευρωπαϊκοί κλάδοι αερίου και ηλεκτρισμού μπορούν να κοινοποιήσουν θετικές εμπειρίες στο πλαίσιο αυτό.

Οι φραγμοί όσον αφορά την κινητικότητα που εξακολουθούν να υφίστανται στο πλαίσιο της ΕΕ, ιδίως για ερευνητές και ιδιαίτερα εξειδικευμένα άτομα, αντιμετωπίζονται μεταξύ άλλων μέσω της πρόσφατα δρομολογημένης ευρωπαϊκής σύμπραξης για τους ερευνητές στο πλαίσιο του ευρωπαϊκού χώρου έρευνας (ERA). Ο ERA δίνει τη δυνατότητα στην Ευρώπη να εκφράζεται με συνεκτικό τρόπο στα διεθνή φόρουμ και με τους κύριους διεθνείς εταίρους της. Οι δημόσιες αρχές σε όλα τα επίπεδα προωθούν από κοινού τη συνεκτικότητα των δραστηριοτήτων συνεργασίας τους ΕΑ και αναπτύσσουν κοινές πρωτοβουλίες που δίνουν στην Ευρώπη ηγετική θέση όσον αφορά την αντιμετώπιση των παγκόσμιων προκλήσεων και την επίτευξη των στόχων της αειφόρου ανάπτυξης[21]. Στο πλαίσιο αυτό, η έλλειψη αναγνώρισης σε επίπεδο ΕΕ των τυπικών προσόντων των μηχανικών εξακολουθεί να αποτελεί ένα άλυτο πρόβλημα.

Ένα ακόμη σημαντικό μέτρο είναι η οδηγία για την «μπλε κάρτα»[22] που έχει ως στόχο να ανταποκριθεί στις κυμαινόμενες ανάγκες της αγοράς εργασίας της ΕΕ με τη δημιουργία μιας ταχείας και ευέλικτης διαδικασίας για την υποδοχή ιδιαίτερα εξειδικευμένων ειδικών από χώρες εκτός της ΕΕ.

Αντιμετώπιση της κλιματικής αλλαγής και της ενεργειακής απόδοσης

Η ΒΗΥ είναι βασικός παραγωγός αποδοτικών και περιβαλλοντικά φιλικών τεχνολογιών. Συμβάλλοντας ουσιαστικά στην τήρηση των στόχων για την κλιματική αλλαγή για το 2020, παρέχει μια ευκαιρία για ενίσχυση της μελλοντικής της ανταγωνιστικότητας και της ηγετικής της θέσης στον τομέα της τεχνολογίας παγκοσμίως[23]. Ο βέλτιστος τρόπος είναι να θέσουμε την ενεργειακή απόδοση των στόχων σε όλα τα τμήματα της αγοράς, κάνοντας πλήρη χρήση των τεχνολογιών οι οποίες είναι ήδη διαθέσιμες. Σήμερα η άμεση χρήση ηλεκτρισμού σε κτίρια, βιομηχανία και μεταφορές αντιστοιχεί σε έως και 23 % της συνολικής κατανάλωσης ενέργειας της ΕΕ[24]. Το πλήρες δυναμικό εξοικονόμησης ενέργειας έως το 2020 (σε σύγκριση με το 2005) κυμαίνεται μεταξύ 25 % και 30 %[25]. Καθώς το περίπου 80 % των επί του παρόντος εγκατεστημένων προϊόντων που χρησιμοποιούν ενέργεια θα εξακολουθήσει να υπάρχει το 2020[26], δεν επαρκεί να αντικαταστήσουμε προϊόντα που βρίσκονται στο τέλος της ζωής τους με πιο αποδοτικά μοντέλα: τα προϊόντα που είναι σήμερα σε χρήση πρέπει να αναβαθμιστούν ώστε να χρησιμοποιούν ενεργειακά αποδοτικότερες τεχνικές.

Οι τέσσερις κύριες αγορές στις οποίες οι τεχνολογίες ΒΗΥ μπορούν ήδη να έχουν αντίκτυπο στην προσφορά και ζήτηση ενέργειας είναι οι εξής:

- παροχή ισχύος

- βιομηχανικές εφαρμογές

- μεταφορές

- κτίρια.

Εξαρτάται κυρίως από τη βιομηχανία να αναπτύξει και να βελτιώσει προϊόντα και διαδικασίες καθώς και να μεριμνήσει για την υιοθέτησή τους από την αγορά, όμως οι δημόσιες αρχές πρέπει να παράσχουν το κατάλληλο πλαίσιο: η αφαίρεση κανονιστικών εμποδίων, η ευαισθητοποίηση του κοινού, η κινητοποίηση χρηματοοικονομικών στοιχείων και μέσων, η ενεργοποίηση δυνάμεων της αγοράς και η ενθάρρυνση της ανάπτυξης έρευνας και καινοτομίας στον τομέα της τεχνολογίας. Παρά την τρέχουσα οικονομική κρίση οι επενδύσεις του δημόσιου και ιδιωτικού τομέα που είναι αναγκαίες για την επίτευξη σημαντικής εξοικονόμησης ενέργειας θα πρέπει να αποτελέσουν υψηλή προτεραιότητα.

Το σύστημα εμπορίας δικαιωμάτων εκπομπής αερίων θερμοκηπίου της ΕΕ (ETS)[27] για τη μείωση των εκπομπών αερίου θερμοκηπίου μπορεί να ενισχύσει την ανταγωνιστικότητα της ΒΗΥ ως παραγωγού τεχνολογιών που περιορίζουν τις εκπομπές του CO2. Ο βιώσιμος προγραμματισμός ETS μπορεί να συμβάλει στην επίτευξη μείωσης του CO2, ώθησης της τεχνολογίας, δημιουργώντας περισσότερες θέσεις εργασίας και αποφεύγοντας τη «διαρροή παραγωγής» από την ΕΕ καθώς και τη «διαρροή εκπομπών διοξειδίου του άνθρακα» εκτός της ΕΕ. Επιπλέον, από το 2013 και μετά, τα κρατικά έσοδα από το ETS -εάν χρησιμοποιηθούν άμεσα σε συμφωνία με τους κανόνες στον τομέα των κρατικών ενισχύσεων- ενδέχεται να αποτελούν σημαντική πηγή συγχρηματοδότησης για τις επενδύσεις υψηλότατου αντίκτυπου, οι οποίες θα περιόριζαν επίσης τον κίνδυνο ανακατανομής των ρυπαντών CO2.

Παραγωγή, μεταφορά και διανομή ηλεκτρικής ενέργειας

Οι σταθμοί παραγωγής ηλεκτρικής ενέργειας ορυκτών καυσίμων είναι οι πιο σημαντικοί παραγωγοί ηλεκτρικής ενέργειας στην ΕΕ-27, με ποσοστό 53,6% ακαθάριστης παραγωγής ηλεκτρικής ενέργειας το 2006[28]. Ωστόσο, η απόδοση της παραγωγής ηλεκτρικής ενέργειας από τους εν λόγω σταθμούς παραγωγής ανέρχεται κατά μέσο όρο σε λιγότερο από 40 %[29]. Σχεδόν το 60% χάνεται κατά την παραγωγή, ενώ ένα περαιτέρω 5 % - 10 % χάνεται κατά τη μεταφορά και τη διανομή, και έτσι μόνο το 30 % φθάνει στους πελάτες τους ως τελική διαθέσιμη ηλεκτρική ενέργεια[30]. Η επικέντρωση στη βελτίωση της μέσης απόδοσης κατά την παραγωγή ηλεκτρικής ενέργειας μέσω αναβάθμισης του εξοπλισμού μπορεί να αυξήσει το μέσο όρο από 40 % σε 60 %, ενώ εάν χρησιμοποιηθούν τεχνολογίες συνδυασμένης παραγωγής θερμότητας και ηλεκτρικής ενέργειας[31] ακόμα και έως το 85 %[32]. Εάν αποδειχθούν επιτυχείς, αυτοί οι σταθμοί παραγωγής μπορούν να αποτελέσουν διεθνώς αντικείμενο ζήτησης, ιδίως σε αναδυόμενες οικονομίες, όπως η Κίνα, η Ινδία και η Βραζιλία. Καθώς ο εξοπλισμός αυτός εγκαθίσταται συνήθως για τουλάχιστον 20-30 έτη, η χρονική συγκυρία είναι ζωτική για την επίτευξη των επιδιωκόμενων αποτελεσμάτων.

Οι ανανεώσιμες πηγές ενέργειας αντιμετωπίζονται όλο και περισσότερο ως εναλλακτικές λύσεις για τα ορυκτά καύσιμα. Η ανάπτυξή τους μπορεί να δώσει ώθηση στη ΒΗΥ και να επηρεάσει τη σταθερότητα του ηλεκτρικού δικτύου, θα απαιτήσει όμως την ανάπτυξη δυναμικής αποθήκευσης ενέργειας σε μεγάλη κλίμακα. Η οδηγία σχετικά με την προαγωγή της χρήσης ενέργειας από ανανεώσιμες πηγές ενέργειας[33] αναμένεται να συμβάλει στην επιτάχυνση και στην απορρόφηση από την αγορά των εν λόγω τεχνολογιών.

Για την προσαρμογή στη χρήση αποκεντρωμένων ανανεώσιμων πηγών ενέργειας και τη βελτίωση της απόδοσης γενικότερα, πρέπει να εκσυγχρονιστούν τα δίκτυα ενέργειας στην ΕΕ[34]. Η διατήρηση και η βελτίωση αξιόπιστων, αποδοτικών δικτύων, ζωτικών για τη σύγχρονη κοινωνία και για την ενεργειακή ασφάλεια της ΕΕ, θα απαιτήσουν σημαντική επένδυση[35] σε «έξυπνη μέτρηση» και «έξυπνα δίκτυα» έτσι ώστε να διαχειριστούμε πηγές ενέργειας που ποικίλλουν στο χώρο και στο χρόνο.

Τα κράτη μέλη πρέπει να επιταχύνουν τη χορήγηση εγκρίσεων και αδειών για μεγάλες επενδύσεις σε υποδομές και να συντονίσουν αυτές τις διαδικασίες όταν προγραμματίζονται διασυνοριακές συνδέσεις.

Οι απώλειες ενέργειας κατά τη μεταφορά μπορούν να μειωθούν με τη μετατροπή σε συνεχές ρεύμα για μεταφορά μεγάλης απόστασης, προς αντικατάσταση του εναλλασσόμενου ρεύματος, το οποίο είναι πιο κατάλληλο για βραχύτερες συνδέσεις. Το συνεχές ρεύμα είναι ιδιαίτερα κατάλληλο, εάν τα κέντρα παραγωγής είναι μακριά από τα κέντρα κατανάλωσης καθώς και για υποβρύχιες συνδέσεις, π.χ. για τη σύνδεση παράκτιων αιολικών πάρκων σε χερσαία δίκτυα. Όταν η βιομηχανία δεν είναι σε θέση να συμφωνήσει σχετικά με την αυτορύθμιση, η Επιτροπή εξετάζει τη δυνατότητα πρότασης μέτρων εφαρμογής για ορισμένα προϊόντα με υψηλή κατανάλωση ενέργειας που χρησιμοποιούνται για υποδομές δυνάμει της οδηγίας EuP[36]. Στο πλαίσιο αυτό, η Επιτροπή διερευνά το πεδίο εφαρμογής για την εισαγωγή απαιτήσεων για μετασχηματιστές και συναφή εξοπλισμό.

Οι εναέριες γραμμές μεταφοράς ηλεκτρικού ρεύματος έχουν προκαλέσει ανησυχία στον κόσμο σχετικά με την έκθεση σε ηλεκτρομαγνητικά πεδία χαμηλής συχνότητας και περιβαλλοντική συζήτηση. Η ανάπτυξη υπόγειων καλωδίων μπορεί να είναι η λύση σε ορισμένες περιπτώσεις[37], δεν είναι όμως ευρέως διαδεδομένη. Η λύση αυτή πρέπει να αποτελέσει αναπόσπαστο τμήμα της ευρωπαϊκής στρατηγικής δικτύων μεταφοράς, δημιουργώντας έτσι συνέργιες και μειώνοντας δαπάνες και χρονοδιαγράμματα[38]. Οι περιβαλλοντικές ανησυχίες στο πλαίσιο της νομοθεσίας "Natura" (διατήρηση της φύσης), θα πρέπει επίσης να ληφθούν υπόψη.

Γενικά, όσον αφορά την παραγωγή, μεταφορά και διανομή ηλεκτρικής ενέργειας, οι δυνάμεις της αγοράς στην ΕΕ εξακολουθούν να είναι πολύ αδύναμες, ενώ εξακολουθούν να υφίστανται ρυθμιστικοί φραγμοί. Προϋπόθεση για περισσότερο ανταγωνισμό στην αγορά ηλεκτρικής ενέργειας είναι μια πλήρως απελευθερωμένη εσωτερική αγορά ενέργειας.

Βιομηχανικές εφαρμογές

Η βιομηχανία καταναλώνει το 30 % της τελικής ενεργειακής ζήτησης στην ΕΕ[39]. Αλλάζοντας ορισμένες διαδικασίες παραγωγής, μπορεί να επιτευχθεί εξοικονόμηση ύψους 30 % και ακόμη και έως 65 %[40]. Για να διερευνηθεί πλήρως το συνολικό δυναμικό εξοικονόμησης, η βιομηχανία της ΕΕ συνολικά πρέπει να εξετάσει την επένδυση σε εφαρμογές με ενεργειακή απόδοση ως στρατηγική απόφαση διαχείρισης, χρησιμοποιώντας παραδείγματος χάριν το μοντέλο διαχείρισης ενέργειας ISO[41].

Μεγάλη εξοικονόμηση ενέργειας μπορεί να επιτευχθεί σε δύο κύριες διαδικασίες παραγωγής:

- Οι ηλεκτροκινητήρες χρησιμοποιούν έως και το 70 % της ηλεκτρικής ενέργειας που καταναλώνεται σε βιομηχανικές εφαρμογές και οι μισοί από αυτούς θα μπορούσαν να εξοπλιστούν εκ των υστέρων με συστήματα μετάδοσης μεταβλητής ταχύτητας, με αποτέλεσμα σημαντική εξοικονόμηση ενέργειας έως και 50 %. Επιπλέον, μόνο το 12 % περίπου των ηλεκτροκινητήρων ελέγχονται ηλεκτρονικά. Ένα μέτρο εφαρμογής του Ιουλίου του 2009[42] βάσει της οδηγίας EuP, που στοχεύει στη βελτίωση της ενεργειακής και της περιβαλλοντικής απόδοσης των ηλεκτροκινητήρων, θα αποτελέσει βασικό στοιχείο.

- Το μεγαλύτερο μέρος της θερμότητας που αποβάλλεται από τις βιομηχανικές διαδικασίες θα μπορούσε να ανακτηθεί και να χρησιμοποιηθεί για τοπική παραγωγή ηλεκτρικής ενέργειας από ατμοστροβίλους.

Επιπλέον, η βιομηχανία της ΕΕ συνολικά μπορεί να βελτιώσει την ενεργειακή απόδοσή της κάνοντας βέλτιστη χρήση φορτίων χαμηλής κατανάλωσης υψηλής απόδοσης, όπως π.χ. συστήματα φωτισμού, κινητήρες, πυκνωτές ισχύος, μετασχηματιστές και καλώδια μέσω κατάλληλης αυτοματοποίησης και ελέγχων. Οι διαδικασίες και τα μέσα για την παρακολούθηση των επιδόσεων και τη συντήρηση των συστημάτων είναι επίσης σημαντικά στο πλαίσιο αυτό.

Μεταφορές

Ο τομέας των μεταφορών αντιπροσωπεύει το 30 % περίπου της τελικής ενεργειακής ζήτησης[43] στην ΕΕ. Η πιθανή εξοικονόμηση ενέργειας είναι σημαντική: περίπου το 26 % έως το 2020 σε σύγκριση με το 2005[44]. Η βελτιστοποίηση της εφοδιαστικής των μεταφορών και της διαχείρισης της κυκλοφορίας μπορούν να παράσχουν σημαντικά κέρδη ενεργειακής απόδοσης. Οι καινοτόμοι τεχνολογίες της ΒΗΥ συμβάλλουν στην εξοικονόμηση ενέργειας και στη μείωση των εκπομπών CO2.

Τα σχέδια ανάκαμψης των κρατών μελών με σκοπό το μετριασμό των επιπτώσεων της κρίσης στην αυτοκινητοβιομηχανία[45] δεν έχουν αντίκτυπο μόνον στην εξοικονόμηση ενέργειας και στις εκπομπές CO2 αλλά και στη συναφή απασχόληση στο πλαίσιο της ΒΗΥ.

Η πρωτοβουλία «Πράσινα αυτοκίνητα» στο ευρωπαϊκό σχέδιο ανάκαμψης προσφέρει μια ευκαιρία για δράση τόσο στις τεχνολογίες οχημάτων όσον και στην υποδομή διανομής και στην παροχή ενέργειας. Πρόκειται για ένα σύνολο μέτρων που στοχεύουν στην αντιμετώπιση της κρίσης στην ευρωπαϊκή αυτοκινητοβιομηχανία. Ο κύριος άξονάς της αφορά την ηλεκτροκίνηση των οδικών και αστικών μεταφορών, συμπεριλαμβανομένων διαφόρων τύπων ενεργειακών δραστηριοτήτων που υποστηρίζονται από τις ευρωπαϊκές τεχνολογικές πλατφόρμες, όπως η ERTRAC (European Road Transport Research Advisory Council - Ευρωπαϊκή συμβουλευτική επιτροπή για την έρευνα στον τομέα των οδικών μεταφορών) και η EPoSS (European Technology Platform on Smart Systems Integration - Ευρωπαϊκή πλατφόρμα τεχνολογίας για την ενσωμάτωση έξυπνων συστημάτων). Η πρωτοβουλία περιλαμβάνει δάνεια της ΕΤΕ σε παραγωγούς και προμηθευτές αυτοκινήτων για τη χρηματοδότηση της καινοτομίας και ερευνητική χρηματοδότηση στο πλαίσιο του ΠΠ7 σε συμπράξεις ιδιωτικού και δημόσιου τομέα (για συνολικές ερευνητικές προσπάθειες ύψους 1 δισεκατομμυρίου ευρώ)· ορισμένα κράτη μέλη έχουν επίσης λάβει μέτρα προς την πλευρά της ζήτησης για να ενισχύσουν την αγορά νέων οχημάτων και να συμβάλουν στην απόσυρση παλαιότερων οχημάτων.

Δεδομένων της σημασίας της μείωσης των εκπομπών CO2 από τις οδικές μεταφορές και της τιμής και της ασφάλειας παροχής πετρελαίου, τα ηλεκτρικά αυτοκίνητα ενδέχεται να αποτελέσουν εναλλακτική λύση όσον αφορά τις παραδοσιακές μηχανές εσωτερικής καύσεως που χρησιμοποιούν ορυκτά καύσιμα. Μακροπρόθεσμα η μαζική παραγωγή ηλεκτρικών αυτοκινήτων θα βοηθήσει τους κατασκευαστές αυτοκινήτων να επιτύχουν τους κοινοτικούς στόχους εκπομπών CO2 για επιβατικά αυτοκίνητα[46] και θα συμβάλει στο γενικό στόχο της μείωσης των εκπομπών CO2 - υπό την προϋπόθεση ότι ο ηλεκτρισμός παράγεται από ανανεώσιμες πηγές ενέργειας ή από πηγές χαμηλής εκπομπής διοξειδίου του άνθρακα. Εκτός από τις χαμηλές εκπομπές αερίων του θερμοκηπίου, τα οχήματα αυτά δεν έχουν εκπομπές ρύπων από την εξάτμιση, όπως π.χ. σωματίδια και οξείδια του αζώτου και παράγουν μόνο χαμηλό θόρυβο. Τα ηλεκτρικά οχήματα μπορούν δυνητικά να χρησιμοποιηθούν για την αποθήκευση ενέργειας σε ένα διανεμημένο ενεργειακό σύστημα και μπορούν έτσι να συμβάλουν στην εξάλειψη αιχμών φορτίου στο δίκτυο. Σύμφωνα με την ενδιάμεση έκθεση CARS21[47], βραχυπρόθεσμα έως μεσοπρόθεσμα, οι υβριδικές τεχνολογίες (υβριδικά και εμβυσματούμενα υβριδικά) είναι πιθανό να χρησιμοποιούνται παράλληλα με τις μηχανές εσωτερικής καύσης. Μεσοπρόθεσμα έως μακροπρόθεσμα, τα πλήρως ηλεκτρικά οχήματα καθώς και τα οχήματα που κινούνται με υδρογόνο είναι οι πιο υποσχόμενες επιλογές. Ωστόσο, εξακολουθούν να είναι αναγκαίες έντονες προσπάθειες ώστε τα ηλεκτρικά αυτοκίνητα να καταστούν εμπορικά βιώσιμη επιλογή. Σημαντικός φραγμός είναι το κόστος των ηλεκτρικών οχημάτων που συνδέεται με το κόστος συσσωρευτών υψηλής ενεργειακής πυκνότητας, οι συνεχείς επενδύσεις έρευνας και ανάπτυξης και οι μικρές οικονομίες κλίμακας στα αρχικά στάδια της εισαγωγής στην αγορά. Η βραχεία εμβέλεια και η σπάνια υποδομή φόρτισης είναι πρακτικά προβλήματα για τους καταναλωτές. Τέλος, υπάρχει ανάγκη να εξασφαλιστεί η κατάλληλη λειτουργία της εσωτερικής αγοράς ηλεκτρικών οχημάτων μέσω της έκδοσης εναρμονισμένων απαιτήσεων έγκρισης.

Κτίρια

Τα εμπορικά και δημόσια κτίρια καθώς και τα κτίρια για κατοικία αντιστοιχούν στο περίπου 40% της ολικής τελικής ενεργειακής ζήτησης, από το οποίο περισσότερο από το 27 % με τη μορφή ηλεκτρισμού[48]. Η δυνητική εξοικονόμηση ενέργειας μπορεί να ανέλθει έως 30% έως το 2020 σε σύγκριση με το 2005[49]. Το μεγαλύτερο μέρος αυτής της ενέργειας χρησιμοποιείται για θέρμανση (λέβητες, θερμαντήρες λουτρού) και φωτισμό. Η ενεργειακή απόδοση του φωτισμού καλύπτεται από δύο μέτρα[50] βάσει της οδηγίας EuP, ενώ αναμένεται να εγκριθούν νέοι κανόνες για την ελάχιστη ενεργειακή απόδοση και επισήμανση για λέβητες και θερμαντήρες λουτρού τους επόμενους μήνες. Ο δημόσιος και ιδιωτικός εξοπλισμός και τα συστήματα φωτισμού καταναλώνουν το 20% της ολικής τελικής ζήτησης ηλεκτρικού ρεύματος. Οι βιομηχανίες φωτισμού έχουν δυναμικό εξοικονόμησης ενέργειας ύψους μεταξύ 30% και 65%[51]. Οι σύγχρονες τεχνολογίες, όπως οι δίοδοι εκπομπής φωτός (LED), μπορούν να εξοικονομήσουν το 30% της σημερινής κατανάλωσης έως το 2015 και έως το 50% έως το 2025[52].

Τα συστήματα διαχείρισης ενέργειας μπορούν να μειώσουν πάρα πολύ το αποτύπωμα CO2 των κτιρίων. Η βασική πρόκληση είναι να επινοηθούν λύσεις που να καλύπτουν τα τρέχοντα κτίρια, καθώς έως και το 80% των κτιρίων αυτών θα εξακολουθήσει να χρησιμοποιείται το 2020. Η απόδοση της επένδυσης θα είναι βασικός παράγοντας για τους ιδιοκτήτες και τους ενοίκους τους. Συχνά ο επενδυτής δεν είναι ο χρήστης του κτηρίου, γεγονός που σημαίνει ότι η αρχική δαπάνη ενδέχεται να έχει μεγαλύτερη σημασία από την ενεργειακή απόδοση καθ’ όλη τη διάρκεια ζωής του κτιρίου. Η εκπαίδευση επαγγελματιών στον εν λόγω τομέα, η ενημέρωση για τους καταναλωτές, τα κίνητρα ανακαίνισης και μόνωσης ιδιωτικών κτιρίων, η δέσμευση εκ μέρους των κυβερνήσεων να βελτιώσουν την ενεργειακή απόδοση των δημόσιων κτιρίων και η νομοθετική ρύθμιση ή η σύνταξη σχετικών κωδίκων είναι αναγκαία μέσα. Στο πλαίσιο αυτό, η οδηγία για την ενεργειακή απόδοση των κτιρίων (EPBD) και η αναθεώρησή της αποτελεί βασικό κοινοτικό νομοθετικό μέσο για την αντιμετώπιση της ενεργειακής απόδοσης των κτιρίων.

Αποτελέσματα μπορούν να επιτευχθούν με προϊόντα και συστήματα υψηλής απόδοσης και ευελιξίας (οικιακές συσκευές, θέρμανση, εξαερισμός κ.λπ.), με τη βελτιστοποίηση των φορτίων των μετασχηματιστών και των κινητήρων μεταβλητής ταχύτητας, με την ανίχνευση παρουσίας για την ενεργοποίηση αντλιών και εξαεριστήρων σε εμπορικά κέντρα και με συστήματα αυτοματισμού και ελέγχου. Τα μέτρα αυτά όχι μόνο βελτιστοποιούν τα τεχνικά συστήματα των κτιρίων, ενώ παράλληλα εξοικονομούν ενέργεια, αλλά και αυξάνουν την ασφάλεια. Η ευαισθητοποίηση των πολιτών, τα προγράμματα κατάρτισης, οι δημόσιες συμβάσεις και τα φορολογικά μέτρα για την προώθηση των προϊόντων με τις καλύτερες επιδόσεις θα συμβάλουν στην επίτευξη των σκοπών αυτών[53]. Τα υφιστάμενα κτίρια παρέχουν το μεγαλύτερο πεδίο εφαρμογής για βελτίωση, αλλά εξακολουθούν να περιλαμβάνουν αδύναμα σημεία, όπως η ασφάλεια. Η Επιτροπή θα ξεκινήσει μια μελέτη για την αξιολόγηση του τρόπου βελτίωσης της ασφάλειας των ηλεκτρικών εγκαταστάσεων σε κτίρια, ενώ παράλληλα θα αυξάνεται η ενεργειακή τους απόδοση και θα δίνεται η δυνατότητα ασφαλούς ένταξης ανανεώσιμων πηγών ενέργειας και νέων υπηρεσιών, όπως η φόρτιση ηλεκτρικών οχημάτων.

Στην τρέχουσα κρίση, οι επενδύσεις των κρατών μελών όσον αφορά την αναβάθμιση της ενεργειακής απόδοσης των δημόσιων κτιρίων, όπως π.χ. γραφεία, νοσοκομεία και σχολεία, αξίζει να έχουν μεγαλύτερη προτεραιότητα. Έως σήμερα τα μέτρα των κρατών μελών για την υποστήριξη επενδύσεων ενεργειακής απόδοσης, ιδίως με την επικέντρωση στη μείωση της ενεργειακής κατανάλωσης κτιρίων, αντιπροσωπεύουν φορολογικό κίνητρο περίπου 20 δισ. ευρώ ή 0,16% του ΑΕΠ της ΕΕ, κατά τη διάρκεια των ετών 2009-2010[54].

Η αντιμετώπιση των αναγκών της κοινωνίας - αγορές οικονομικής ανάπτυξης

Οι τρέχουσες και μελλοντικές ανάγκες των πολιτών της ΕΕ προκύπτουν, μεταξύ άλλων, από τις δημογραφικές μεταβολές που οφείλονται σε μια κοινωνία που γερνά, καθιστώντας αναγκαία τα αξιόπιστα και ταχέα συστήματα υγειονομικής περίθαλψης, οικοδομώντας υποδομές που επιτρέπουν την έξυπνη διαβίωση / αυτόνομη διαβίωση υποβοηθούμενη από το περιβάλλον και δίνοντας μεγαλύτερη έμφαση στην ασφάλεια. Η ΒΗΥ έχει έτσι ευρύ πεδίο εφαρμογής για την ανάπτυξη καινοτόμων τεχνολογιών για μελλοντικές υποδομές και εφαρμογές που θα αντιμετωπίσουν αυτές τις ανάγκες της κοινωνίας σε αρκετά μικρό χρονικό διάστημα.

Οι ακόλουθες εφαρμογές συμβάλλουν στην ικανοποίηση των εν λόγω αναγκών, έχουν ισχυρή τεχνολογική και βιομηχανική βάση στην Ευρώπη και εξαρτώνται περισσότερο από άλλες αγορές από τη δημιουργία ευνοϊκού περιβάλλοντος μέσω συγκεκριμένων μέτρων δημόσιας πολιτικής.

Ηλεκτροϊατρικά προϊόντα

Υπάρχει όλο και μεγαλύτερη ζήτηση για ορθή ιατροφαρμακευτική περίθαλψη και προηγμένες θεραπευτικές αγωγές. Τα συστήματα ηλεκτρονικής υγείας θα είναι σημαντικά, επειδή επιτρέπουν την καλύτερη ανταλλαγή πληροφοριών μεταξύ των επαγγελματιών στον τομέα της υγείας καθώς και με τους ασθενείς, δημιουργώντας με τον τρόπο αυτό πιο φιλικές προς τον ασθενή υπηρεσίες ιατροφαρμακευτικής περίθαλψης. Με την ανάπτυξη νέων συστημάτων ηλεκτρονικής υγείας, η ΒΗΥ όχι μόνον θα βοηθήσει τους ασθενείς, αλλά και θα δημιουργήσει ισχυρά ανταγωνιστικά πλεονεκτήματα σε παγκόσμια κλίμακα. Η Επιτροπή είναι αποφασισμένη να ενθαρρύνει νέα συστήματα επικοινωνίας ηλεκτρονικής υγείας, π.χ. μέσω τυποποιημένων λύσεων.

Κτίρια για έξυπνη διαβίωση και αυτόνομη διαβίωση υποβοηθούμενη από το περιβάλλον

Αυτή η αγορά θα καθοδηγηθεί τόσο από το αυξανόμενο ενεργειακό κόστος όσο και από την αύξηση των νοικοκυριών ενός ατόμου και την εργασία στο σπίτι. Οι παράγοντες αυτοί θα δρομολογήσουν εξελίξεις στις τεχνολογίες, όπως η διαλειτουργική τηλεπρόσβαση και τηλεχειρισμός και «πιο πράσινα κτίρια», συμπεριλαμβανομένων τόσο των παθητικών όσο και των ενεργητικών και ενεργειακά αποδοτικών τεχνολογιών.

Ασφάλεια

Η ΕΕ αντιμετωπίζει όλο και μεγαλύτερες απειλές ασφάλειας με τη μορφή τρομοκρατικών επιθέσεων και παράνομης μετανάστευσης. Η ΒΗΥ της EE μπορεί να συμβάλει στην επίτευξη του σκοπού αυτού ως παραγωγός των τεχνικών λύσεων που απαιτούνται[55] προκειμένου να ενισχυθεί η ασφάλεια για τους πολίτες, τις υποδομές και τις επιχειρήσεις κοινής ωφέλειας, στα σύνορα της ΕΕ και στο πλαίσιο της διαχείρισης κρίσεων[56].

Εσωτερική αγορά και τυποποίηση

Το σύστημα εσωτερικής αγοράς, με την ομοιόμορφη κανονιστική προσέγγισή του, διευκολύνει σε μεγάλο βαθμό την ελεύθερη κυκλοφορία ηλεκτρικών συσκευών. Τα πρόσφατα μέτρα για τη δημιουργία ενός νέου νομοθετικού πλαισίου για την εναρμόνιση της νομοθεσίας της ΕΕ για προϊόντα αναμένεται να καταστήσει πολύ ευκολότερο για τη ΒΗΥ και άλλους να διαθέσουν τα προϊόντα τους στην αγορά. Στο πλαίσιο αυτής της διαδικασίας, στο τέλος του 2010, η Επιτροπή θα συντάξει πρόταση σχετικά με τις υποχρεώσεις των οικονομικών παραγόντων και το ρόλο των κοινοποιημένων οργανισμών με σκοπό να καταστήσει τη σχετική νομοθεσία συνεκτική. Μια άλλη συνιστώσα του νέου νομοθετικού πλαισίου, ο κανονισμός για τη διαπίστευση και εποπτεία της αγοράς (RAM), κανονισμός 765/2008, ο οποίος τίθεται σε ισχύ την 1η Ιανουαρίου 2010, αναμένεται να ενισχύσει τα συστήματα εποπτείας της αγοράς για προϊόντα. Αυτά τα μέτρα αναμένεται επίσης να ενισχύσουν την αξιοπιστία της σήμανσης CE.

Η τυποποίηση αποτελεί προαπαιτούμενο για τους εφαρμόσιμους κανόνες της ΕΕ για ηλεκτρικά προϊόντα. Εθελοντικά πρότυπα και τεχνικές προδιαγραφές συμπληρώνουν τις απαιτήσεις του δικαίου της ΕΕ. Με τη βοήθεια των ευρωπαϊκών οργανισμών τυποποίησης (ESO), συμπεριλαμβανομένης της CENELEC[57], οι νέες τεχνολογίες διαδίδονται μέσω της εφαρμογής των ηλεκτροτεχνικών προτύπων, παρέχοντας ανοικτή πρόσβαση στην καινοτομία.

Οι ESO πρέπει να εξακολουθήσουν να παράγουν τα πρότυπα που είναι αναγκαία για τη διευκόλυνση της υιοθέτησης από την αγορά ενεργειακά αποδοτικών και περιβαλλοντικά φιλικών συστημάτων και προϊόντων, ιδίως ηλεκτρολογικού, ηλεκτρονικού, μηχανολογικού και τηλεπικοινωνιακού εξοπλισμού. Για το σκοπό αυτό, είναι αναγκαία η εμβάθυνση της ολοκλήρωσης περιβαλλοντικών και ενεργειακά αποδοτικών πτυχών στη διαδικασία τυποποίησης[58] και ο καθορισμός προτεραιοτήτων σε συναφή προγράμματα και εντολές εργασίας. Οι δραστηριότητες τυποποίησης πρέπει επίσης να καταστούν πιο αναπόσπαστο τμήμα των σχεδίων ΕΤΑ στο πλαίσιο των προγραμμάτων-πλαισίων.

Συμπεράσματα και συνέχεια που θα δοθεί

Η παρούσα ανακοίνωση προσδιορίζει τους τομείς με δυναμικό οικονομικής ανάπτυξης στο οποίο η ΒΗΥ μπορεί να συμβάλει σημαντικά. Ειδικότερα, οι πολιτικές της ΕΕ για το κλίμα και την ενέργεια πρέπει να θεωρηθούν ως ευκαιρία για τη ΒΗΥ να αναπτύξει νέες επιχειρήσεις, νέους βιομηχανικούς κλάδους και νέες θέσεις εργασίας, ιδίως σε καιρούς ύφεσης. Η πλήρης εφαρμογή των μέτρων που σκιαγραφούνται παρακάτω πρέπει να ενθαρρύνει τη μακροπρόθεσμη επένδυση σε ενεργειακές υποδομές και να εξασφαλίσει ιδιαίτερα εξειδικευμένο ανθρώπινο δυναμικό, ενισχύοντας έτσι την τεχνολογική βάση της ΕΕ.

Πρέπει επίσης να σημειωθεί ότι στο πλαίσιο της ατζέντας της Λισαβόνας η Επιτροπή παρακολουθεί τις αγορές προϊόντων και τους κλάδους ως συνέχεια που δόθηκε στην επανεξέταση της ενιαίας αγοράς[59], συμπεριλαμβανομένων του ραδιοτηλεοπτικού εξοπλισμού, του εξοπλισμού επικοινωνιών και των σημαντικών οικιακών συσκευών, καθώς και της λιανικής πώλησης ηλεκτρικών οικιακών συσκευών, ραδιοφωνικών και τηλεοπτικών συσκευών. Η ΒΗΥ επιλέχτηκε για αυτήν τη σε βάθος έρευνα του κλάδου, ως ένας από τους κλάδους που παρουσιάζει προβλήματα όσον αφορά τη λειτουργία της αγοράς ο οποίος είναι επίσης οικονομικά σημαντικός ή σημαντικός για τη βελτίωση της ικανότητας προσαρμογής της οικονομίας της ΕΕ. Τα τελικά αποτελέσματα του έργου αυτού αναμένονται έως τα τέλη του 2009.

Πρέπει να πραγματοποιηθούν οι ακόλουθες συγκεκριμένες ενέργειες:

Η βιομηχανία πρέπει: να επιταχύνει τις προσπάθειές της στον τομέα έρευνας και ανάπτυξης, παραδείγματος χάριν, για τη βελτίωση της ενεργειακής απόδοσης του εξοπλισμού σε δίκτυα ηλεκτρικής ενέργειας και σταθμούς παραγωγής ηλεκτρικής ενέργειας, ιδίως εκείνους που λειτουργούν με ορυκτά καύσιμα. να επενδύσει στον αυτοματισμό και στην ΤΠΕ στο πλαίσιο των βιομηχανικών εφαρμογών. να επιδιώξει εθελοντικές συμφωνίες σχετικά με την ενεργειακή απόδοση των προϊόντων, όταν η ενέργεια αυτή είναι πιθανόν να παρέχει στόχους πολιτικής ταχύτερα ή κατά λιγότερο δαπανηρό τρόπο από τις υποχρεωτικές απαιτήσεις χωρίς να αντιβαίνει στο δίκαιο της ΕΕ. να αναπτύξει την εναρμόνιση των έξυπνων συστημάτων οικιακού ελέγχου, συμπεριλαμβανομένων των έξυπνων συστημάτων μέτρησης, επιτρέποντας τη δικτύωση των οικιακών συσκευών και την καλύτερη διαχείριση των ηλεκτρικών φορτίων παράλληλα με τον καλύτερο έλεγχο της θερμοκρασίας. Ένα καλό παράδειγμα είναι το σχέδιο «έξυπνου σπιτιού»[60] που υποστηρίζεται από την Επιτροπή. Οι εταιρείες κοινής ωφελείας ενθαρρύνονται να: αναβαθμίσουν προδραστικά τα δίκτυα ηλεκτρικής ενέργειας, επιτρέποντας την ενσωμάτωση ενός ευρύτερου χαρτοφυλακίου παραγωγής ηλεκτρικής ενέργειας, συμπεριλαμβανομένων των κεντρικών και αποκεντρωμένων πηγών[61], και εξοπλισμού σε σταθμούς παραγωγής ηλεκτρικής ενέργειας για τη διαχείριση της πρωτογενούς ενεργειακής ζήτησης και των εκπομπών CO2, προκειμένου να εξασφαλιστεί η κατάλληλη λειτουργία της εσωτερικής αγοράς ενέργειας και της ασφάλειας εφοδιασμού. Τα κράτη μέλη καλούνται να: διευκολύνουν νέες διακρατικές και ενεργειακές συνδέσεις οι οποίες επιτρέπουν την καλύτερη χρήση της υφιστάμενης δυναμικότητας υπό την ευθύνη της βιομηχανίας και με βάση τις έννοιές της. Πρέπει να δοθεί προσοχή στη διάδοση συστημάτων με υπόγεια καλώδια ισχύος. υποστηρίξουν λύσεις που ενισχύουν την αποδοχή από τους καταναλωτές των τεχνολογιών εξοικονόμησης ενέργειας για τα υφιστάμενα και τα νέα κτίρια, συμπεριλαμβανομένων των κινήτρων για τους καταναλωτές να αντικαταστήσουν τις παλαιές συσκευές τους με πιο αποδοτικές. εξασφαλίσουν ότι τα προϊόντα που διατίθενται στην αγορά συμμορφώνονται με την εφαρμοστέα νομοθεσία. Η Επιτροπή θα: αξιολογήσει, σε συνεργασία με τους ESO, την ανάγκη εργασιών τυποποίησης για να καλυφθούν οι απαιτήσεις της EPBD και να συμβάλει στην εφαρμογή λοιπής νομοθεσίας σχετικά με την ενεργειακή απόδοση, όπως η οδηγία για τον οικολογικό σχεδιασμό, η οδηγία όσον αφορά την ένδειξη κατανάλωσης ενέργειας και ο κανονισμός για το οικολογικό σήμα. εξακολουθήσει να υποστηρίζει το μοντέλο διαχείρισης της ενέργειας ISO[62], το οποίο θα παρέχει σε οργανισμούς και εταιρείες ευρέως αναγνωρισμένο πλαίσιο για την ενσωμάτωση της πτυχής της ενεργειακής απόδοσης στις διαχειριστικές πρακτικές τους. ξεκινήσει μια μελέτη για να αξιολογήσει τον τρόπο βελτίωσης της ασφάλειας των ηλεκτρικών εγκαταστάσεων σε κτίρια με την παράλληλη αύξηση της ενεργειακής απόδοσης και την παροχή της δυνατότητας ασφαλούς ενσωμάτωσης ανανεώσιμων πηγών ενέργειας και άλλων νέων εφαρμογών. |

4. Η Επιτροπή θα παρακολουθεί προσεκτικά τις ανωτέρω ενέργειες, μέτρα και αντίκτυπους σε συνεργασία με τα ενδιαφερόμενα μέρη, τα οποία πρέπει να υποβάλουν έκθεση σχετικά με την πρόοδο όσον αφορά την εφαρμογή τους. Σύμφωνα με τα συμπεράσματα του Συμβουλίου Ανταγωνιστικότητας του Μαΐου του 2009, η Επιτροπή θα υποβάλει το 2012 έκθεση σχετικά με την εφαρμογή των προτεινόμενων μέτρων.

Παράρτημα Ι Πρωτοβουλίες πολιτικής της ΕΕ σχετικά με τη ΒΗΥ

Οι πιο σχετικές πολιτικές της ΕΕ για τη ΒΗΥ είναι οι εξής:

- Η δέσμη μέτρων για το κλίμα και την ενέργεια, συμπεριλαμβανομένου του συστήματος εμπορίας δικαιωμάτων εκπομπής αερίων θερμοκηπίου (ΕΕ ETS) και της οδηγίας 2009/31/EK σχετικά με την αποθήκευση διοξειδίου του άνθρακα σε γεωλογικούς σχηματισμούς[63].

- Η εσωτερική αγορά ηλεκτρικής ενέργειας[64], η ανακοίνωση «Η ενεργειακή πολιτική στην Ευρώπη»[65], η απόφαση 1364/2006/EK που ορίζει μια σειρά κατευθυντήριων γραμμών ΔΕΔ-Ε (Διευρωπαϊκά Δίκτυα - Ενέργεια) και η Πράσινη Βίβλος για τα ΔΕΔ-Ε[66] στο πλαίσιο της δεύτερης στρατηγικής της ενεργειακής επισκόπησης που υποβλήθηκε το Νοέμβριο του 2008[67].

- Το «Σχέδιο δράσης για τη βιώσιμη κατανάλωση και παραγωγή και τη βιώσιμη βιομηχανική πολιτική»[68], που στοχεύει στη βελτίωση της ενεργειακής και περιβαλλοντικής απόδοσης των προϊόντων με κίνητρα (π.χ. δημόσιες συμβάσεις ή φορολογικά μέτρα) για την προώθηση των προϊόντων με τη βέλτιστη απόδοση.

- Η οδηγία για τον οικολογικό σχεδιασμό όσον αφορά προϊόντα που καταναλώνουν ενέργεια (EuP)[69], η οποία οδήγησε σε ορισμένα μέτρα εφαρμογής για ορισμένα προϊόντα. Το σχέδιο δράσης για τη βιώσιμη κατανάλωση και παραγωγή και τη βιώσιμη βιομηχανική πολιτική περιέχει προτάσεις για την επέκταση του πεδίου εφαρμογής της οδηγίας EuP, αναθεωρώντας τον κανονισμό για το οικολογικό σήμα και αναθεωρώντας τον κανονισμό της ΕΕ για το κοινοτικό σύστημα οικολογικής διαχείρισης και λογιστικού ελέγχου, συν μια ανακοίνωση για οικολογικές δημόσιες συμβάσεις.

- Το σχέδιο δράσης για την ενεργειακή απόδοση (EEAP)[70], το οποίο ενσωματώνει 85 νομοθετικά και λοιπά μέτρα που πρέπει να εφαρμοστούν από το 2007 ως το 2012, καλύπτοντας προϊόντα, συσκευές, κτίρια, μεταφορές, μετατροπή ενέργειας, χρηματοδότηση, κίνητρα κ.λπ. Το σχέδιο EEAP θα επανεξεταστεί το 2009. Το Νοέμβριο του 2008, η Επιτροπή ενέκρινε ανακοίνωση σχετικά με την ενεργειακή απόδοση[71] μαζί με προτάσεις για την αναθεώρηση της οδηγίας για την ένδειξη κατανάλωσης ενέργειας και για την αναδιατύπωση της οδηγίας για την ενεργειακή απόδοση.

- Η δεύτερη στρατηγική ενεργειακή επανεξέταση[72], που εγκρίθηκε το Νοέμβριο του 2008, η οποία επικαιροποιεί και επεξεργάζεται λύσεις εφαρμοστέες στη ΒΗΥ και άλλες βιομηχανίες.

- Το πρόγραμμα δράσης για τις περιβαλλοντικές τεχνολογίες (ETAP)[73], το οποίο ασχολείται με οικολογικά φιλικές και προηγμένες περιβαλλοντικές τεχνολογίες και προϊόντα που πρέπει να χρησιμοποιούνται σε αποφάσεις επενδύσεων και αγορών. Προβλέπει επίσης χρηματοδοτικές διευκολύνσεις.

- Η πολιτική συνοχής για το διάστημα 2007-2013, βάσει της οποίας τα κράτη μέλη μπορούν να παράσχουν χρηματοοικονομική υποστήριξη για τη ΒΗΥ, όπως προτείνεται στην παρούσα ανακοίνωση. Οι κοινοτικές στρατηγικές κατευθυντήριες γραμμές δίνουν προτεραιότητα στην καινοτομία, την υποστήριξη των ΜΜΕ και την αειφόρο ανάπτυξη. Σε απάντηση στη χρηματοοικονομική κρίση, η πολιτική συνοχής επιτρέπει στα κράτη μέλη να επιταχύνουν και να αυξήσουν την υποστήριξη για υπηρεσίες και τεχνολογίες χαμηλής εκπομπής διοξειδίου του άνθρακα[74]. Παραδείγματος χάριν, μια προτεινόμενη τροποποίηση του κανονισμού ERDF επιτρέπει στα κράτη μέλη να δεσμεύσουν έως και το 4% των συνολικών πιστώσεων ΕΤΠΑ στην ενεργειακή απόδοση σε επενδύσεις στις ανανεώσιμες πηγές ενέργειας στον τομέα της στέγασης.

- Η πρόταση οδηγίας για τις βιομηχανικές εκπομπές (IPPC)[75], η οποία αναδιατυπώνει επτά υφιστάμενες οδηγίες σε ένα ενιαίο σαφές και συνεκτικό νομοθετικό μέσο. Η πρόταση θα έχει ως αποτέλεσμα σημαντικά οφέλη για το περιβάλλον και την ανθρώπινη υγεία με τη μείωση των επικίνδυνων βιομηχανικών εκπομπών σε ολόκληρη την ΕΕ, ιδίως μέσω της καλύτερης εφαρμογής των βέλτιστων διαθέσιμων τεχνικών.

- Η συνεχιζόμενη μελέτη σκοπιμότητας σχετικά με τη δημιουργία κλαδικών συμβουλίων για την απασχόληση και τις δεξιότητες σε ευρωπαϊκό επίπεδο που μπορεί ενδεχομένως να οδηγήσει στη δημιουργία των συμβουλίων αυτών για τη ΒΗΥ, εάν οι εκπρόσωποι του κλάδου υποστηρίξουν την πρωτοβουλία αυτή.

Παράρτημα ΙΙ Χρηματοδότηση της ΕΕ για δραστηριότητες ΒΗΥ |

- Τα ακόλουθα μέσα είναι δυνητικές πηγές επιδοτήσεων, δανείων, εγγυήσεων δανείων, επιχειρηματικού κεφαλαίου, ιδιωτικών κεφαλαίων, τεχνικής βοήθειας, επιδότησης επιτοκίων ή επιχειρηματικών κεφαλαίων κινδύνου.

- Τα ταμεία για την πολιτική συνοχής -Για την περίοδο 2007-2013, τα κράτη μέλη προγραμματίζουν να χρησιμοποιήσουν περισσότερα από 10 δισεκατομμύρια ευρώ από τα εν λόγω ταμεία για την υποστήριξη βιώσιμων σχεδίων για την ενέργεια, παραδείγματος χάριν, όσον αφορά υποδομές, συμπαραγωγή, ανανεώσιμες μορφές ενέργειας, ενεργειακή απόδοση και κατάρτιση και υπηρεσίες, συμπεριλαμβανομένων των ελέγχων ενεργειακής απόδοσης. Αυτό το ποσό θα συμπληρωθεί με εθνική δημόσια και, σε ορισμένες περιπτώσεις, ιδιωτική χρηματοδότηση που μπορεί, κατ' εκτίμηση, και να το διπλασιάσει.Πέρα από αυτά, η πολιτική για τη συνοχή, παρέχει τη μεγαλύτερη υποστήριξη της ΕΕ στις ΜΜΕ, περίπου 55 δισεκατομμύρια ευρώ, ποσό που καλύπτει πρόσβαση σε κεφάλαια, προηγμένες επιχειρηματικές υπηρεσίες, νεοσύστατες επιχειρήσεις, πρωτοβουλίες συνεργατικών σχηματισμών, μέτρα για την ενθάρρυνση της ΕΤΑ, οικολογικές τεχνολογίες και διαδικασίες κ.λπ. Αυτό το ποσό πρόκειται επίσης να καλυφθεί από εθνικά δημόσια και ιδιωτικά κεφάλαια.

- Το 7ο πρόγραμμα πλαίσιο για ΕΤΑ[76] - 2,35 δισεκατομμύρια ευρώ κατά την περίοδο 2007-2013 για μη πυρηνική ενέργεια, όπως π.χ. παραγωγή ενέργειας από ανανεώσιμες πηγές, τεχνολογίες δέσμευσης και αποθήκευσης CO2, τεχνολογίες καθαρού άνθρακα, έξυπνα δίκτυα ενέργειας, ενεργειακή απόδοση, εξοικονόμηση και γνώση για τη χάραξη ενεργειακής πολιτικής.

- Το πρόγραμμα ανταγωνιστικότητας και καινοτομίας (CIP)[77] -700 εκατομμύρια ευρώ στο λειτουργικό του πρόγραμμα «Ευφυής ενέργεια για την Ευρώπη» κατά την περίοδο 2007-2013 δεσμεύονται για υποστήριξη για μέτρα στον τομέα της ενέργειας χαμηλής εκπομπής διοξειδίου του άνθρακα, καινοτόμων τεχνολογιών, ενεργειακής απόδοσης και ανανεώσιμων πηγών ενέργειας, ορθολογικής χρήσης ενεργειακών πόρων και νομοθεσία ειδική για την ενέργεια.

- Τα διευρωπαϊκά δίκτυα στον τομέα της ενέργειας ΔΕΔ-Ε[78] -155 εκατομμύρια ευρώ κατά την περίοδο 2007-2013 συμβάλλουν στην προώθηση της διασύνδεσης και της διαλειτουργικότητας των υποδομών ηλεκτρικής ενέργειας και αερίου.

- Η κοινή γεωργική πολιτική[79] -3 δισεκατομμύρια ευρώ για επενδύσεις φιλικές προς το κλίμα, την αγροτική ανάπτυξη, όπως πολυετείς ενεργειακές καλλιέργειες, εγκαταστάσεις όπου παράγεται βιοενέργεια, βελτίωση της ενεργειακής απόδοσης των μηχανημάτων ή ανανεώσιμες πηγές ενέργειας για τοπική χρήση ή χρήση στο αγρόκτημα [80].

- Το Ευρωπαϊκό Κοινωνικό Ταμείο[81] για την οικοδόμηση ικανότητας και την επαγγελματική κατάρτιση με σκοπό τον περιορισμό των ελλειμμάτων δεξιοτήτων όσον αφορά τεχνολογίες ενεργειακής απόδοσης ή τεχνολογίες φιλικές προς το περιβάλλον.

Πρόσθετες πηγές που μπορούν να χρησιμοποιηθούν:

- Πολλά κράτη μέλη προσφέρουν κίνητρα για τους καταναλωτές προκειμένου να αγοράσουν προϊόντα με ενεργειακή απόδοση, όπως π.χ. κουπόνια για αγορές ή ελάφρυνση του φόρου εισοδήματος φυσικών προσώπων. Όταν τα κίνητρα αυτά χορηγούνται χωρίς διακρίσεις βάσει προέλευσης του προϊόντος, γενικά δεν συνιστούν κρατική βοήθεια. Η κρατική βοήθεια για την υποστήριξη φιλικών προς το περιβάλλον τεχνολογιών ή εξοικονόμηση ενέργειας μπορούν να επιτρέπονται υπό τις συνθήκες που ορίζονται στις κοινοτικές κατευθυντήριες γραμμές για την κρατική βοήθεια για περιβαλλοντική προστασία[82], που εγκρίθηκε στο πλαίσιο της δέσμης μέτρων για το χρήμα τον Ιανουάριο του 2008. Η κρατική βοήθεια για την υποστήριξη σχέδια ΕΤΑ/καινοτομίας συνεργατικών σχηματισμών, ενεργειών καινοτομίας και τον δανεισμό ιδιαίτερα εξειδικευμένου προσωπικού μπορούν να χορηγηθούν σε ΜΜΕ και σε μεγάλες επιχειρήσεις υπό τις προϋποθέσεις που ορίζονται στο κοινοτικό πλαίσιο για την κρατική βοήθεια για έρευνα και ανάπτυξη και καινοτομία.[83]

- Ο γενικός κανονισμός απαλλαγής κατά κατηγορία ("GBER")[84] παρέχει ευρύ πεδίο για τα κράτη μέλη με σκοπό τη χορήγηση βοήθειας προς υποστήριξη της περιβαλλοντικής προστασίας εύκολα και άμεσα χωρίς κοινοποίηση στην Επιτροπής.

- Μια συνοπτική περίληψη της νομοθεσίας σχετικά με τις δυνατότητες υποστήριξης των ΜΜΕ, όχι μόνο για την περιβαλλοντική προστασία αλλά και, παραδείγματος χάριν, για την ενίσχυση δραστηριοτήτων ΕΤΑ/καινοτομίας, συνεργατικούς σχηματισμούς ή μέτρα επιχειρηματικού κεφαλαίου, παρουσιάζεται στο «Εγχειρίδιο κοινοτικών κανόνων για τη χορήγηση κρατικών ενισχύσεων σε ΜΜΕ». [85]

- Οι εγγυήσεις αποτελούν μια άλλη μορφή κρατικής ενίσχυσης για την ενθάρρυνση της ιδιωτικής χρηματοδότησης.[86]

- Στις 17 Δεκεμβρίου 2008, η Επιτροπή ενέκρινε ένα προσωρινό πλαίσιο κρατικής ενίσχυσης που εξουσιοδοτεί τα κράτη μέλη να διευκολύνουν την πρόσβαση στη χρηματοδότηση εταιρειών μέσω επιχορηγούμενων εγγυήσεων και επιδοτήσεων δανείων για επενδύσεις σε προϊόντα που υπερβαίνουν τα περιβαλλοντικά πρότυπα της ΕΕ. Το πλαίσιο αυτό προωθεί καθαρές τεχνολογίες και ενεργειακή απόδοση.[87]

[1] Έγγραφο 10082/09.

[2] Για τα προϊόντα που καλύπτονται, δείτε: http://ec.europa.eu/enterprise/electr_equipment/electrareport_annex1.pdf .

[3] http://epp.eurostat.ec.europa.eu/portal/page?_pageid=0,1136217,0_45571467&_dad=portal&_schema=PORTAL.

[4] http://ec.europa.eu/enterprise/electr_equipment/electra.htm . Η έκθεση ELECTRA συντάχθηκε με τη βοήθεια της Ευρωπαϊκής Επιτροπής, αλλά δεν απεικονίζει απαραιτήτως την άποψη της Επιτροπής.

[5] COM (2008) 800.

[6] Μίνι-μελέτη για τις «Συνεργίες μεταξύ των θεσμικών οργάνων της ΕΕ που υποστηρίζουν την καινοτομία», Ιούνιος 2008.

[7] http://www.enterprise-europe-network.ec.europa.eu/index_en.htm .

[8] COM (2008) 652.

[9] ΔΠΙ Ευρώπη INNOVATM: http://www.europe-innova.org/index.jsp .

[10] http://www.ipr-helpdesk.org/.

[11] C(2008) 1329.

[12] http://ec.europa.eu/economy_finance/publications/publication13083_en.pdf .

[13] Για τον κατάλογο, δείτε: http://cordis.europa.eu/technology-platforms/individual_en.html .

[14] COM (2007) 723.

[15] COM (2008) 865.

[16] http://ec.europa.eu/social/main.jsp?langId=en&catId=89&newsId=529&furtherNews=yes .

[17] COM (2008) 868.

[18] http://ec.europa.eu/social/main.jsp?catId=102&langId=en

[19] http://ec.europa.eu/education/index_en.htm .

[20] COM (2007) 496 http://ec.europa.eu/enterprise/sectors/ict/e-skills/index_en.htm .

[21] http://ec.europa.eu/research/era/index_en.html .

[22] Οδηγία του Συμβουλίου 2009/50/EK της 25ης Μαΐου 2009, ΕΕ L 155 της 18.06.2009.

[23] http://ec.europa.eu/enterprise/electr_equipment/electrareport_annex3.pdf – οι αγοραίες αξίες για τον ενεργειακό ανεφοδιασμό και την αυτοματοποίηση θα αυξάνονταν από 22 δισεκατομμύρια ευρώ και 58 δισεκατομμύρια ευρώ σε 34 δισεκατομμύρια ευρώ και 84 δισεκατομμύρια ευρώ αντίστοιχα από το 2005 ως το 2020.

[24] COM (2005) 265.

[25] COM (2006) 545.

[26] http://ec.europa.eu/enterprise/electr_equipment/electrareport.pdf .

[27] Έγγραφο 17271/1/08 — Συμπεράσματα της Προεδρίας, Δεκέμβριος 2008.

[28] http://ec.europa.eu/energy/publications/doc/statistics/part_2_energy_pocket_book_2009.pdf σ.30.

[29] «Προοπτικές ενεργειακών τεχνολογιών 2008» του Διεθνούς Οργανισμού Ενέργειας.

[30] «Προοπτικές ενεργειακών τεχνολογιών 2008» του Διεθνούς Οργανισμού Ενέργειας.

[31] Οδηγίες 2004/8/ΕΚ και 2007/74/ΕΚ.

[32] «Προοπτικές ενεργειακών τεχνολογιών 2008» του Διεθνούς Οργανισμού Ενέργειας.

[33] Οδηγία 2009/28/EK του Ευρωπαϊκού Κοινοβουλίου και του Συμβουλίου της 23ης Απριλίου 2009, ΕΕ L 140 της 5.6.2009, σ. 16– 62.

[34] Το τρέχον σύστημα δικτύων οικοδομείται πρώτιστα για τη διανομή της ηλεκτρικής ισχύος σε μια κατεύθυνση.

[35] http://ec.europa.eu/enterprise/electr_equipment/electrareport_annex2.pdf .

[36] Οδηγία 2005/32/ΕΚ για τον καθορισμό απαιτήσεων οικολογικού σχεδιασμού αφορά τα προϊόντα που καταναλώνουν ενέργεια (EuP) ΕΕ L 121της 22.7.2005.

[37] Τα υπόγεια δίκτυα ηλεκτρικής ενέργειας έχουν περιορισμούς όσον αφορά την αντικατάσταση των εναέριων γραμμών, ειδικότερα επειδή έχουν ένα μεγάλο χωρητικό φορτίο που πρέπει να αντισταθμίζεται περίπου κάθε 50 χλμ.

[38] COM (2007) 135.

[39] COM (2005) 265.

[40] http://ec.europa.eu/enterprise/electr_equipment/electra.htm .

[41] http://www.iso.org/iso/pressrelease.htm?refid=Ref1122 .

[42] Κανονισμός (ΕΚ) αριθ. 640/2009 της Επιτροπής.

[43] Πράσινο Βιßλίο για την ενεργειακή απόδοση.

[44] COM (2006) 545.

[45] http://ec.europa.eu/enterprise/automotive/pagesbackground/competitiveness/index.htm .

[46] Σύμφωνα με τον κανονισμό (ΕΚ) αριθ. 443/2009 σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα. Ανατρέξτε: http://ec.europa.eu/environment/air/transport/co2/co2_home.htm.

[47] Ενδιάμεση επανεξέταση των συμπερασμάτων της Διάσκεψης της Ομάδας Υψηλού Επιπέδου CARS 21CARS - Συμπεράσματα και έκθεση.

[48] Πράσινο Βιßλίο για την ενεργειακή απόδοση.

[49] COM (2006) 545.

[50] Κανονισμός (ΕΚ) αριθ. 244/2009 της Επιτροπής και κανονισμός (ΕΚ) αριθ. 245/2009 της Επιτροπής.

[51] Γαλλικός Οργανισμός Διαχείρισης Ενέργειας και Περιβάλλοντος

[52] COM (2008) 241.

[53] COM (2008) 660.

[54] http://ec.europa.eu/economy_finance/publications/publication15666_en.pdf σ.57-63 και σ.72.

[55] http://ec.europa.eu/enterprise/electr_equipment/electrareport_annex3.pdf .

[56] Βλέπε επίσης COM (2009) 149 σχετικά με την προστασία υποδομών πληροφοριών ζωτικής σημασίας.

[57] http://www.cenelec.eu .

[58] Ανακοίνωση με τίτλο «Ενσωμάτωση Περιβαλλοντικών Ζητημάτων στην Ευρωπαϊκή Τυποποίηση» COM(2004) 130 τελικό.

[59] http://ec.europa.eu/citizens_agenda/docs/sec_2007_1517_en.pdf

[60] http://www.smartenergyhome.eu/ .

[61] COM (2008) 241 και η επικαιροποιημένη στρατηγική ενεργειακή επανεξέταση.

[62] http://www.iso.org/iso/pressrelease.htm?refid=Ref1122 .

[63] ΕΕ L 140 της 5.6.2009.

[64] COM(2007) 528.

[65] COM (2007) 1.

[66] COM (2008) 782.

[67] http://ec.europa.eu/energy/strategies/2008/2008_11_ser2_en.htm .

[68] COM (2008) 397.

[69] 2005/32/ΕΚ.

[70] COM (2006) 545.

[71] COM (2008) 772.

[72] http://ec.europa.eu/energy/strategies/2008/2008_11_ser2_en.htm .

[73] COM (2004) 38.

[74] COM (2008) 876 «Πολιτική για τη συνοχή: επενδύοντας στην πραγματική οικονομία».

[75] COM (2007) 843 τελικό.

[76] http://cordis.europa.eu/fp7/home_en.html .

[77] http://ec.europa.eu/cip/index_en.htm.; http://ec.europa.eu/energy/intelligent/index_en.html

[78] Απόφαση 1364/2006/EK.

[79] http://ec.europa.eu/agriculture/bioenergy/index_en.htm .

[80] Κανονισμοί (ΕΚ) αριθ. 1698/2005 και 1974/2006.

[81] http://ec.europa.eu/employment_social/esf/index_en.htm .

[82] http://ec.europa.eu/comm/competition/state_aid/legislation/horizontal.html .

[83] ΕΕ C 323 της 30.12.2006, σ. 1.

http://eur-lex.europa.eu/LexUriServ/LexUriServ.do?uri=OJ:C:2006:323:0001:0026:EN:PDF .

[84] Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ' εφαρμογή των άρθρων 87 και 88 της Συνθήκης (Γενικός κανονισμός απαλλαγής κατά κατηγορία), ΕΕ L 214 της 9.8.2008, σ. 3.

[85] http://ec.europa.eu/competition/state_aid/studies_reports/sme_handbook.pdf .

[86] 2008/C 155/02.

[87] COM(2008) 800 σ.10, όπως τροποποιήθηκε στις 25 Φεβρουαρίου 2009, EE C 83 της 7.4.2009. Ενοποιημένο κείμενο: http://eur-lex.europa.eu/LexUriServ/LexUriServ.do?uri=OJ:C:2009:083:0001:0015:EN:PDF.